3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

การให้บริการโฆษณาครบวงจรของบริษัทเริ่มต้นในสองลักษณะคือ

ลูกค้าปัจจุบันของบริษัท โดยขั้นตอนทั่วไปสำหรับลูกค้าบริษัทฯ จะเริ่มจากแผนกบริหารงานลูกค้า
(Client Service) ทำหน้าที่ติดต่อลูกค้าเพื่อขอทราบแผนการตลาด, แผนการโฆษณา
และงบโฆษณาจากลูกค้า หลังจากนั้นจึงจะนำเสนอแผนงานและวิธีการตามที่ลูกค้าให้ข้อมูลมา

ลูกค้าในอนาคตของบริษัท สำหรับลูกค้าในอนาคตนั้น ขั้นตอนอาจจะเริ่มจากการที่บริษัทฯ
ติดต่อลูกค้าเหล่านั้น เพื่อขอโอกาสนำเสนอประวัติบริษัทฯ และผลงานในอดีตของบริษัทฯ
เพื่อพิจารณา ซึ่งถ้าหากลูกค้าพอใจ ก็จะให้รายละเอียดเกี่ยวกับแผนการตลาด, แผนโฆษณา
และงบโฆษณาเพื่อการทำงานในขั้นตอนต่อไป ลูกค้าบางรายที่เคยใช้บริการบริษัทฯ มาก่อนในอดีต
หรือเคยได้ยิน ชื่อเสียงบริษัทฯ มาก่อน ก็อาจจะไม่จำเป็นต้องมีขั้นตอนนี้
แต่จะเริ่มจากขั้นตอนการให้ข้อมูลแผนการตลาด, แผนการโฆษณา
และงบโฆษณาเพื่อการทำงานในขั้นตอนต่อไป

เมื่อได้รับข้อมูลเกี่ยวกับ “แผนการตลาด, แผนการโฆษณา และงบโฆษณา” จากลูกค้าแล้ว
แผนกบริหารงานลูกค้าก็จะนำข้อมูลต่างๆ
เหล่านั้นมาให้แผนกวางแผนกลยุทธ์ทำการศึกษาและวางแผน
ในขั้นตอนนี้แผนกวางแผนกลยุทธ์จะใช้ข้อมูลจากระบบฐานข้อมูลของบริษัทซึ่งออนไลน์อยู่ทั้งในระบบอินเตอร์เน็ต
และอินทราเน็ตมาใช้เพื่อประกอบการวางแผน หากข้อมูลที่มีอยู่ไม่เพียงพอ
แผนกวางแผนกลยุทธ์จะประสานงานไปยังแผนกวิจัย เพื่อให้ช่วยทำวิจัยเพิ่มในประเด็นที่สงสัย
หรือประเด็นที่ต้องการข้อมูลที่ทันสมัยที่สุด โดยทั่วไปแล้ว แผนกวิจัยจะช่วยทำวิจัยเพื่อศึกษาพฤติกรรม
ผู้บริโภคที่มีอยู่ในปัจจุบัน ทั้งที่เป็นข้อมูลของผู้บริโภคของลูกค้า และของคู่แข่ง

เมื่อมีข้อมูลต่างๆ พร้อม แผนกวางแผนกลยุทธ์จะทำหน้าที่วิเคราะห์ปัจจัยแวดล้อมภายนอก
ปัจจัยแวดล้อมภายในของธุรกิจลูกค้า, วิเคราะห์เงื่อนไขด้านการตลาดและการแข่งขันต่างๆ,
วิเคราะห์ผู้บริโภคทั้งที่เป็นผู้บริโภคของลูกค้า และผู้บริโภคของคู่แข่ง,
วิเคราะห์จุดแข็ง-จุดอ่อน-โอกาส-อุปสรรคในการทำการตลาดของลูกค้า
แล้วจึงกำหนดกลยุทธ์ทางการตลาด, กลยุทธ์สร้างความได้เปรียบทางการแข่งขัน,
กลยุทธ์สื่อสารทางการตลาด, กลยุทธ์การสร้างแบรนด์ และกิจกรรมทางการตลาดต่างๆ
ที่วิเคราะห์แล้วว่าจำเป็นสำหรับลูกค้า

เมื่อกำหนดกลยุทธ์ได้แล้ว แผนกบริหารงานลูกค้าจะเชิญแผนกต่างๆ ที่เกี่ยวข้อง
โดยส่วนใหญ่จะประกอบไปด้วยแผนกสร้างสรรค์งานโฆษณา (Creative), แผนกประชาสัมพันธ์,
แผนก โปรดักส์ชั่น และอาจเชิญบริษัทย่อยอาทิ บริษัท คาราท มีเดีย เซอร์วิส (ประเทศไทย)
จำกัด และบริษัท เอดจ์ (สยาม) จำกัด ให้มารับผลการวิเคราะห์ และกลยุทธ์ต่างๆ
ที่แผนกวางแผนกลยุทธ์ได้กำหนดมา

หลังจากนั้น แผนกต่างๆ รวมทั้งบริษัทย่อย จะแยกย้ายกันไปทำงานเพื่อพัฒนาแผนงานต่างๆ
ในภาระรับผิดชอบให้ลูกค้า ในการนี้ แผนกบริหารงานลูกค้าจะทำหน้าที่เป็นผู้ประสานต่างๆ อาทิ
ประชุมภายในเพื่อตรวจสอบความสอดคล้องของแผน, นัดหมายลูกค้าเพื่อกำหนดวันนำเสนองาน
เป็นต้น เมื่อทุกฝ่ายพร้อม ก็จะมีการประชุมเพื่อนำเสนอแผนต่างๆ ให้ลูกค้าพิจารณา
และอนุมัติงบประมาณ หากลูกค้าตกลงก็จะมีการพัฒนาชิ้นงานต่างๆ ขึ้นมา อันอาจจะประกอบไปด้วย
การจัดแถลงข่าว, การเชิญสื่อมวลชนไปเยี่ยมชมโรงงาน, การแจกข่าว,
การจัดให้สื่อมวลชนให้สัมภาษณ์ผู้บริหาร, การพัฒนางานโฆษณาทางโทรทัศน์,
การพัฒนาชิ้นงานโฆษณาเพื่อสื่อสิ่งพิมพ์, การพัฒนาสื่อส่งเสริมการขายต่างๆ,
การจัดกิจกรรมส่งเสริมและกระตุ้นการขาย, การตกแต่งหน้าร้าน เป็นต้น
ในการนี้อาจมีการทำวิจัยแทรกเป็นระยะๆ เพื่อประเมินผลงานในแต่ละส่วนว่าสอดคล้อง
และเป็นไปตามแผนหรือไม่ ในการนี้
โดยทั่วไปแล้วบริษัทจะคิดค่าธรรมเนียมทั้งหมดเป็นร้อยละตามงบประมาณชิ้นงานต่างๆ

โดยสรุปแล้ว บริการต่างๆ ที่บริษัทฯ มีให้บริการแก่ลูกค้ามีดังนี้

1)  บริการวางแผนกลยุทธ์การตลาดและการโฆษณา (Marketing & Advertising Strategy
    Planning)

การให้บริการของแผนกวางแผนกลยุทธ์ (Strategic Planning)
เป็นการให้บริการที่จัดได้ว่าเป็น “มูลค่าเพิ่ม” ที่บริษัทมีให้แก่ลูกค้า
บุคลากรในแผนกนี้ล้วนแล้วแต่เป็นผู้เชี่ยวชาญในหลายๆ สาขาเกี่ยวข้องกับการตลาด,
การโฆษณาประชาสัมพันธ์, พฤติกรรมผู้บริโภค สถิติและการวิจัย เป็นต้น
ภารกิจของแผนกวางแผนกลยุทธ์คือการเป็น “คู่คิด” ในการทำงานให้ลูกค้า ทำหน้าที่เสมือนเป็น
“Brand Manager” ให้กับลูกค้า การให้บริการหลักๆ จะประกอบไปด้วยการวิเคราะห์ต่างๆ อาทิ
วิเคราะห์ปัจจัยแวดล้อมภายนอก ปัจจัยแวดล้อมภายในของธุรกิจลูกค้า,
วิเคราะห์เงื่อนไขด้านการตลาดและการแข่งขันต่างๆ, วิเคราะห์ผู้บริโภคทั้งที่เป็นผู้บริโภคของลูกค้า
และผู้บริโภคของคู่แข่ง, วิเคราะห์จุดแข็ง-จุดอ่อน-โอกาส-อุปสรรคในการทำการตลาดของลูกค้า
หลังจากนั้นจึงทำหน้าที่ กำหนดกลยุทธ์ทางการตลาด, กลยุทธ์สร้างความได้เปรียบทางการแข่งขัน,
กลยุทธ์สื่อสารทางการตลาด, กลยุทธ์การสร้างแบรนด์ และกิจกรรมทางการตลาดต่างๆ
ที่วิเคราะห์แล้วว่าจำเป็นสำหรับลูกค้า

การทำงานของแผนกวางแผนกลยุทธ์จะอาศัยระบบฐานข้อมูลของบริษัทซึ่งอยู่ในระบบอินทราเน็ตของบริษัท
โดยฐานข้อมูลนี้เกิดจากการเก็บรวบรวมข้อมูลต่างๆ ที่เกี่ยวข้องมาตลอดระยะเวลา 40
ปีที่บริษัทดำเนินธุรกิจมา ขณะนี้แผนกวางแผนกลยุทธ์สามารถใช้ C-Solutions
ซึ่งเป็นเครื่องมือช่วยในการวางแผน ซึ่ง Tool ที่ว่านี้เป็น Tool ที่อาศัยระบบฐานข้อมูลต่างๆ
ที่บริษัทฯ และบริษัทสาขาในอีก 8 ประเทศมีอยู่
นำมาประมวลเพื่อช่วยในการวางแผนทำงานให้กับลูกค้า

ลักษณะการให้บริการของบริษัทฯ และบริษัทย่อยError: Reference source not found

2)  บริการงานวิจัย (Research)

แผนกวิจัยให้บริการงานวิจัยเพื่อการทำงานของแผนกวางแผนกลยุทธ์และตามความต้องการของลูกค้า
ด้วยเครือข่ายทีมวิจัยที่แผนกวิจัยมีอยู่ทั่วประเทศ การให้บริการงานวิจัยของบริษัทฯ
สามารถสนองความต้องการของลูกค้าได้ทุกลักษณะ ไม่ว่าจะเป็นการวิจัยเชิงคุณภาพและเชิงปริมาณ
งานวิจัยที่แผนกวิจัย สามารถให้บริการลูกค้าประกอบด้วยงานวิจัยในลักษณะต่างๆ ต่อไปนี้

-   Advertising Concept Research

  การทำวิจัยในลักษณะนี้เป็นการทำวิจัยเพื่อลด “ความเสี่ยง”
  ในการผลิตงานโฆษณาที่ไม่ตรงใจผู้บริโภค
  โดยทั่วไปแล้วหลังจากแผนกสร้างสรรค์งานโฆษณานำเสนอแนวคิด
  และแนวทางทำโฆษณาให้แก่ลูกค้าแล้ว บริษัทฯ
  และลูกค้าจะจัดให้มีการทำวิจัยเพื่อตรวจสอบความเหมาะสมของแนวทางดังกล่าวกับลูกค้ากลุ่มเป้าหมาย
  สาระสำคัญของการวิจัยจะเป็นการค้นหาว่าผู้บริโภครับรู้ “จุดขาย” สำคัญที่สินค้าของ
  ลูกค้าต้องการขายหรือไม่ หากผู้บริโภคมีความเห็นไม่ตรงกับแนวทาง
  งานวิจัยชิ้นนี้ก็จะช่วยค้นหาแนวทางที่เหมาะสมจากผู้บริโภคต่างๆ เหล่านั้นได้
  การทำวิจัยเช่นนี้เป็นการทำวิจัยเชิงคุณภาพ และข้อมูลอื่นๆ ที่ได้เพิ่มเติมมาจากการทำวิจัยคือ
  บุคลิกของแบรนด์ของลูกค้า และคู่แข่ง, ภาพลักษณ์ของแบรนด์ของลูกค้า และคู่แข่ง เป็นต้น

-   Awareness, Attitude and Usage Research

  Awareness, Attitude and Usage Research: AAU Research
  โดยทั่วไปแล้วจะเป็นการวิจัยเชิงปริมาณเพื่อค้นหาข้อสรุปในสามประเด็นหลัก ได้แก่
  การรับรู้ของผู้บริโภคที่มีต่อแบรนด์ (Brand/Product Awareness) ทั้งในลักษณะไม่มีตัวช่วย
  (Un-aided awareness) และแบบมีตัวช่วย (Aided-awareness) ว่าเป็นเช่นไร
  ผลการศึกษาในส่วนนี้จะทำให้ลูกค้ารับรู้ภาพรวมว่าสินค้า-แบรนด์นั้นๆ ผู้บริโภคมีการรับรู้เช่นไร

  ในส่วนของการวิจัยทัศนคติ (Attitude) นั้น เป็นการวิจัยเพื่อค้นหา “จุดแข็ง” และ “จุดอ่อน”
  ของสินค้าและแบรนด์เพื่อกำหนดเป็นกลยุทธ์ว่าอะไรควรแก้ไข อะไรควรรักษาไว้
  เพื่อสร้างความได้เปรียบทางการแข่งขัน

  สำหรับการวิจัยพฤติกรรมการบริโภคสินค้า (Usage Research) ของผู้บริโภคนั้น
  เป็นการค้นหาว่าผู้บริโภคมีพฤติกรรมการบริโภคสินค้าต่างกันเช่นไร โดยทั่วไปแล้ว
  การวิเคราะห์ในส่วนนี้จะทำควบคู่ไปกับการศึกษาลักษณะทางประชากรศาสตร์
  และลักษณะทางจิตวิทยาของผู้บริโภคเพื่อวิเคราะห์ว่าผู้บริโภคที่มีลักษณะแตกต่างกันทางประชากรศาสตร์และทางจิตวิทยานั้น
  มีพฤติกรรมการบริโภคสินค้าต่างกันอย่างไร

-   Brand Equity Research

  การทำการวิจัยค้นหา Brand Equity นั้นเป็นการทำวิจัยเพื่อศึกษาลักษณะต่างๆ
  ที่ประกอบกันขึ้นเป็นแบรนด์ของลูกค้าว่าเป็นเช่นไร ลักษณะต่างๆ ที่ศึกษาแยกได้เป็นสองกลุ่ม คือ
  ลักษณะที่จับต้องไม่ได้ (Abstract Equities) ซึ่งหมายถึงลักษณะต่างๆ ที่เป็นภาพพจน์
  และภาพลักษณ์ของสินค้าและแบรนด์ที่มีอยู่ในใจของผู้บริโภคและลักษณะที่จับต้องได้ (Tangible
  Equities) ซึ่งหมายถึงลักษณะต่างๆ ที่จับต้องได้ของแบรนด์อาทิ บรรจุภัณฑ์, โลโก้,
  สีของตัวอักษรที่ปรากฎบนบรรจุภัณฑ์ เป็นต้น

  การทำวิจัยเพื่อค้นหา Brand Equity
  นี้มีประโยชน์มากสำหรับลูกค้าที่ต้องการทราบจุดยืนของแบรนด์ที่ตนเองบริหารในเชิงเปรียบเทียบกับแบรนด์ของคู่แข่ง
  ข้อมูลที่ได้นอกจากจะทำให้เข้าใจจุดยืนของตนเองได้ชัดเจนยิ่งขึ้นแล้ว
  จะยังทำให้สามารถนำมาประกอบการตัดสินใจเปลี่ยนแปลงสำคัญๆ อาทิ การเปลี่ยน
  Positioning ได้อีกด้วย

-   Brand Positioning Research

  Brand Positioning Research เป็นการวิจัยเพื่อค้นหา “จุดยืน (Positioning) ของ
  แบรนด์ของลูกค้าและคู่แข่งของลูกค้า การทำวิจัยเช่นนี้สำคัญเพราะทำให้เราสามารถเข้าใจได้ว่า
  “จุดยืน” ที่แบรนด์เรายืนอยู่นั้นเป็นจุดที่แตกต่างอย่างมีนัยสำคัญ, มีประโยชน์ต่อการทำการตลาด,
  มีข้อได้เปรียบทางการแข่งขันหรือไม่

  ในการทำการวิจัยส่วนนี้
  จำเป็นต้องอาศัยการสนับสนุนจากแผนกวางแผนกลยุทธ์เข้ามาช่วยทำการวิเคราะห์เพิ่มเติมอีก 3
  ประเด็นคือ 1) เจตนาของผู้บริหารแบรนด์, 2) ความต้องการของตลาด และ 3)
  สภาพการแข่งขันของตลาดนั้นๆ ทั้งนี้เพราะจุดยืนของแบรนด์ใดๆ
  มักจะเป็นผลจากเจตนาของผู้บริหาร
  และการปรับจุดยืนด้านการตลาดให้เหมาะสมต้องอาศัยการวิเคราะห์ความต้องการของตลาดและสภาพการแข่งขันมาเสริม

-   Brand Tracking Research

  Brand Tracking Research
  เป็นการทำการวิจัยเพื่อศึกษาการเปลี่ยนแปลงของแบรนด์ในช่วงระยะเวลาที่ต่อเนื่องช่วงเวลาหนึ่ง
  การศึกษาการเปลี่ยนแปลงนี้โดยทั่วไปจะครอบคลุมการเปลี่ยนแปลงที่เกิดขึ้นต่างๆ อาทิ
  การนำเสนอสินค้าใหม่, การเข้ามาของคู่แข่งรายใหม่, การเปลี่ยนแปลงแคมเปญด้านโฆษณา,
  และการรับรู้ของผู้บริโภคต่อการเปลี่ยนแปลงต่างๆ

  ลูกค้าหลายๆ รายของบริษัทให้ความสำคัญต่อการทำ Brand Tracking Research
  เพื่อกำหนดกลยุทธ์สร้างความได้เปรียบทางการแข่งขันทั้งในระยะสั้นและระยะยาว

-   Customer Satisfaction Research

  Customer Satisfaction Research
  เป็นการศึกษาความพึงพอใจที่ผู้บริโภคมีต่อสินค้าและบริการของลูกค้าในเชิงเปรียบเทียบกับสินค้าและบริการของคู่แข่ง
  ในการนำเสนอผลการวิจัย แผนกวางแผนกลยุทธ์จะมาช่วยวิเคราะห์ว่า “ช่องว่าง”
  ระหว่างความต้องการของผู้บริโภคและสิ่งที่สินค้าและแบรนด์ของลูกค้าสนองให้แก่ผู้บริโภคนั้นเป็นเช่นไร
  อีกทั้งจะนำเสนอว่า การจะลดช่องว่างต่างๆ เหล่านั้น ลูกค้าควรจะทำเช่นไร

-   New Product Research

  หลายๆ ครั้งลูกค้าของบริษัทฯ มีความต้องการจะนำเสนอสินค้าใหม่ๆ ให้แก่ผู้บริโภค
  แต่ยังไม่มั่นใจว่าสินค้าใหม่นั้นจะสามารถสนองความต้องการของผู้บริโภคได้หรือไม่ ในกรณีเช่นนี้
  ลูกค้าสามารถใช้บริการ New Product Research จากทางบริษัทฯ ได้ ในการทำวิจัยเช่นนี้
  บริษัทฯ จะให้บริการศึกษาข้อมูลสำคัญๆ 3 ประเด็นคือ 1) ศึกษาความต้องการของตลาด, 2)
  ศึกษาลักษณะของสินค้าใหม่ และ 3) ศึกษาแนวโน้มการยอมรับสินค้าใหม่ ในการศึกษาต่างๆ
  เหล่านี้ ลูกค้าจะได้ข้อมูลที่สำคัญๆ ประกอบการตัดสินใจ ลูกค้าจะทราบได้ว่า สินค้าใหม่นั้นๆ
  มีความเป็นไปได้ทางการตลาดเช่นไร, ลักษณะต่างๆ ที่มีอยู่ในสินค้าใหม่นั้น “ดีพอ”
  ที่จะกระตุ้นทำให้ ผู้บริโภคหันมาสนใจซื้อหรือไม่ และหากซื้อแล้ว แนวโน้มการซื้อซ้ำ
  หรือรอบของการซื้อจะเป็นเช่นไร เป็นต้น

-   Packaging Research

  บรรจุภัณฑ์เป็นหนึ่งในองค์ประกอบสำคัญสำหรับการทำการตลาด
  บางครั้งลูกค้าก็ต้องการทราบว่าบรรจุภัณฑ์ที่ลูกค้าใช้อยู่ในปัจจุบันนั้นเมื่อเปรียบเทียบกับบรรจุภัณฑ์ของคู่แข่งแล้ว
  มีข้อเด่น ข้อด้อยอะไรบ้าง หรือในบางกรณีลูกค้าก็ต้องการจะเปลี่ยนดีไซน์ของบรรจุภัณฑ์ใหม่
  ก็ต้องการให้บริษัทฯ ช่วยทำวิจัยศึกษาการยอมรับของผู้บริโภค เป็นต้น

-   Pricing Research

  Pricing Research เป็นการศึกษาเพื่อค้นหาว่ากลยุทธ์ราคาที่บริษัทใช้อยู่นั้นเป็นเช่นไร
  โดยทั่วไปแล้ว บริษัทฯ จะเสนองานวิจัยที่ต้องอาศัยการวิเคราะห์เชิงสถิติมาช่วย อาทิ การทำ
  Comparative Word Analysis
  เพื่อค้นหาว่าคุณค่าของสินค้าของลูกค้าเมื่อเปรียบเทียบกับคุณค่าของสินค้าของคู่แข่งแล้วนั้น
  ราคาที่กำหนดไว้เป็นเช่นไร หรือใช้วิธี Conjoint Analysis
  เพื่อศึกษาว่าผู้บริโภคมีการพิจารณาทางเลือกอื่น และมีแนวโน้มจะซื้อสินค้าแบรนด์อื่นอย่างไร
  การทำวิจัยเช่นนี้ต้องอาศัย Multiple Regression Analysis
  มาช่วยหาข้อสรุปว่าปัจจัยอะไรส่งผลต่อ “คุณค่าทางความรู้สึก” ของ ผู้บริโภคเช่นไร

-   Product Feature Evaluation Research

  Product Feature Evaluation Research เป็นการทำวิจัยเพื่อศึกษาว่า “ลักษณะหนึ่งๆ”
  ของสินค้า (ซึ่งโดยทั่วไปมักจะเป็นลักษณะใหม่) ที่ลูกค้าของบริษัทต้องการนำเสนอต่อผู้บริโภคนั้น
  ผู้บริโภคมองเห็น “คุณค่า” ในลักษณะนั้นๆ อย่างไรเมื่อเปรียบเทียบกับลักษณะอื่นๆ
  ของสินค้าของลูกค้า หรือลักษณะอื่นๆ ของสินค้าของคู่แข่ง หรือเมื่อพิจารณาภาพรวม
  ในการวิเคราะห์ผล บริษัทฯ มักจะใช้วิธี Conjoint Analysis
  มาทำการวิเคราะห์เพื่อค้นหาว่า ลักษณะต่างๆ
  ที่สินค้าของลูกค้าและสินค้าของคู่แข่งมีอยู่นั้นมีคุณค่าอย่างไร
  และผู้บริโภคมีแนวโน้มจะตัดสินใจเลือกซื้อสินค้าเพราะ คุณสมบัติต่างๆ เหล่านั้นอย่างไร

-   Segmentation Research

  Segmentation Research เป็นการวิจัยเพื่อค้นหา “กลุ่มเป้าหมาย” ของสินค้าของลูกค้า
  ในการทำวิจัยนี้ บริษัทจะทำการศึกษาข้อมูลต่างๆ ของผู้บริโภคกลุ่มเป้าหมาย อัน ได้แก่
  ข้อมูลเกี่ยวกับทัศนคติ, ข้อมูลเกี่ยวกับพฤติกรรมการบริโภคสินค้าและบริการต่างๆ,
  ข้อมูลทางประชากรศาสตร์เพื่อนำมาวิเคราะห์โดย Multivariate Clustering
  Techniques ผลการวิจัยทำให้ลูกค้ารับทราบว่ากลุ่มเป้าหมายที่มีลักษณะคล้ายๆ กัน,
  มีพฤติกรรมเหมือนๆ กัน, มีทัศนคติใกล้เคียงกันนั้นเป็นใครอย่างไร

นอกเหนือจากบริการวิจัยดังกล่าวข้างต้นแล้ว บริษัทฯ ยังสามารถให้บริการอื่นๆ
อีกมากมายที่สนองตอบต่อข้อสงสัยต่างๆ ของลูกค้า

3)  บริการงานประชาสัมพันธ์ (PR)

สำหรับบริษัทฯ แล้วบริการงานประชาสัมพันธ์ถือเป็น “Secret Weapon” ในการสร้าง
แบรนด์และสื่อสารทางการตลาดของลูกค้า ด้วยทีมงานที่มีประสบการณ์การทำงานที่ยาวนาน
และมีความสัมพันธ์กับสื่อมวลชนเป็นอย่างดีทำให้ลูกค้าใช้บริการของส่วนงานนี้อย่างต่อเนื่องและสม่ำเสมอ

กลยุทธ์ในการให้บริการของทีมงานประชาสัมพันธ์ของบริษัทฯ คือ “Success” ซึ่งมีความหมายดังนี้

S- Strategy: เช่นเดียวกับการให้บริการอื่นๆ หากต้องการผลเลิศแล้วต้องมีการกำหนด
กลยุทธ์เพื่อเป็นแนวทางในการทำงาน ในการนำเสนองานประชาสัมพันธ์ให้ลูกค้าทุกครั้ง
ทีมประชาสัมพันธ์ของบริษัทฯ จะกำหนดกลยุทธ์ในการประชาสัมพันธ์ขึ้นมาก่อน
ทั้งนี้เพื่อให้ลูกค้าเข้าใจแต่เบื้องต้นว่าการประชาสัมพันธ์แต่ละครั้งนั้นต้องการสื่อสารไปกลุ่มเป้าหมายใด,
เนื้อหาที่ต้องการสื่อสารเป็นเช่นไร, สื่อมวลชนที่เกี่ยวข้องเป็นใคร เป็นต้น

U-Unexpected : การประชาสัมพันธ์แตกต่างจากการสื่อสารในรูปแบบอื่นตรงที่
“เนื้อหาในการสื่อสาร” หากเนื้อหาในการสื่อสารที่ส่งไปยังสื่อมวลชนหรือกลุ่มเป้าหมายเป็น
เนื้อหาธรรมดา ที่ใครๆ ก็รับรู้กันอยู่แล้วนั้น การประชาสัมพันธ์นั้นๆ ไม่ยังให้เกิด ประสิทธิผลใดๆ
ดังนั้นแล้ว ในการนำเสนอแผนงานประชาสัมพันธ์ทุกครั้ง ทีมประชาสัมพันธ์จะค้นหา “Unexpected”
เพื่อกระตุ้นความสนใจจากกลุ่มเป้าหมายและสื่อมวลชน

C-Credibility : การประชาสัมพันธ์ที่ดีต้องมีความน่าเชื่อถือ
หาไม่แล้วสื่อมวลชนจะไม่ให้ความสนใจ ทีมประชาสัมพันธ์จะสามารถให้คำแนะนำแก่ลูกค้าได้ว่า
การสร้างความน่าเชื่อถือนั้นต้องทำเช่นไร
หลักการเบื้องต้นคือการให้ผู้บริหารระดับสูงเป็นผู้ให้สัมภาษณ์, การแต่งกาย,
การเตรียมคำพูดและตัวเลขประกอบให้ชัดเจน ครบถ้วน และถูกต้อง สอดคล้องกัน เป็นต้น

C-Clarity: การประชาสัมพันธ์เน้นการให้ข้อมูลที่ “ชัดเจน” และ “ตรงประเด็น”
ผู้บริหารของลูกค้าที่ใช้บริการงานประชาสัมพันธ์ของบริษัทฯ
จะได้รับการให้ข้อมูลถึงแนวทางการให้สัมภาษณ์กับสื่อมวลชนว่าทำอย่างไรจึงจะสามารถให้ข้อมูลที่ชัดเจนและตรงประเด็นเพื่อจะได้พื้นที่ข่าวเพียงพอต่อความต้องการ

E-Effectiveness : สำหรับประเด็นเรื่อง Effectiveness นั้นหมายถึง “Cost
Effectiveness” ซึ่งทางทีมงานประชาสัมพันธ์สามารถวัดผลเปรียบเทียบงบประมาณที่ลูกค้าใช้
กับผลที่ลูกค้าได้รับให้ลูกค้าเห็นชัดเจนว่า การจัดการประชาสัมพันธ์แต่ละครั้งนั้นคุ้มค่าต่อค่า
ใช้จ่ายอย่างไร

S-Story : การประชาสัมพันธ์คือการนำเสนอเรื่องราวแก่ประชาชนผ่านสื่อมวลชน
ลูกค้าจะได้รับการแนะนำจากทีมงานประชาสัมพันธ์ว่า
เรื่องราวเช่นไรมีคุณค่าในความเห็นของสื่อมวลชน และมีคุณค่าในความรู้สึกของผู้บริโภค

S-Smart : การประชาสัมพันธ์ที่ดีต้องอาศัยการบริหารจัดการทั้งเชิงรุก (Proactive)
ซึ่งหมายถึงการคิดค้นประเด็นที่น่าสนใจ, แปลกใหม่, มีสาระสำคัญเพื่อส่งผ่านไปยัง
ผู้บริโภคผ่านสื่อมวลชน และเชิงรับ (Reactive)
ซึ่งหมายถึงกำหนดกลยุทธ์การประชาสัมพันธ์ตั้งรับต่อกระแสข่าวต่างๆ ที่เข้ามากระทบลูกค้า
วิธีการอาจจะเป็นการแถลงข่าว ชี้แจง, วิเคราะห์สถานการณ์และกำหนดแนวทางแก้ไขต่างๆ
เป็นต้น กลยุทธ์นี้ยังครอบคลุมความสัมพันธ์ที่ Smart กับสื่อมวลชนต่างๆ
เป็นความสัมพันธ์ในเชิงพันธมิตรที่ต้องพึ่งพาซึ่งกันและกัน
แผนกประชาสัมพันธ์ทำหน้าที่เป็นผู้ช่วยเหลือให้ข้อมูลแก่สื่อมวลชนต่างๆ และสื่อมวลชนต่างๆ
เหล่านั้นทำข่าวให้เพราะประเด็นที่แผนกประชาสัมพันธ์เลือกสรรแล้วว่ามีคุณค่าแก่การนำเสนอ

รูปแบบการให้บริการของทีมงานประชาสัมพันธ์ประกอบไปด้วยการจัดการแถลงข่าว (Press
Conference), การจัดส่งข่าว (Press Release), การเชิญนักข่าวไปเยี่ยมชมสถานที่ต่างๆ
(Press Visit), การส่งภาพข่าว (Photo Release), การจัดสัมภาษณ์ผู้บริหาร (Executive
Interview)

4)  บริการงานสร้างสรรค์ทางโฆษณา (Creative)

บริการงานสร้างสรรค์ทางโฆษณาเป็นบริการหลักของบริษัท
ซึ่งประกอบไปด้วยการสร้างสรรค์งานโฆษณาสำหรับโทรทัศน์, วิทยุ, สิ่งพิมพ์ประเภทหนังสือพิมพ์,
นิตยสาร, ป้ายบิลบอร์ด, สื่อเคลื่อนที่ต่างๆ เป็นต้น

ในการให้บริการสร้างสรรค์ทางโฆษณานั้น
บริษัทมีทีมงานซึ่งประกอบไปด้วยคนไทยและต่างชาติทำหน้าที่คิดค้นแนวทางโฆษณาให้แก่ลูกค้า
ในเชิงปฏิบัติแล้ว บริษัทฯ จะนำเสนอแนวทางโฆษณาหลายๆ แนวทางเป็นทางเลือกให้ลูกค้าพิจารณา
ซึ่งแต่ละแนวทางจะมี Tone & Manner แตกต่างกันไป
ทั้งนี้เพื่อความหลากหลายในการตัดสินใจเลือก

5)  บริการจัดกิจกรรมพิเศษ (Event Marketing)

บริการจัดกิจกรรมพิเศษ (Event Marketing)
เป็นบริการที่ต้องอาศัยผู้เชี่ยวชาญพิเศษและมีประสบการณ์ในการทำงาน
ทั้งนี้เพราะการจัดการในส่วนนี้เป็นการจัดการที่มีรายละเอียดมากมาย
สิ่งแวดล้อมภายนอกที่ไม่คาดฝัน เช่นฝนตก น้ำไม่ไหล
เป็นสิ่งที่อาจเป็นสาเหตุของความล้มเหลวของการจัดการได้
ด้วยความเชี่ยวชาญผนวกกับประสบการณ์ ทำให้ทีมจัดกิจกรรมพิเศษของบริษัทฯ
ได้รับความไว้วางใจให้เป็นผู้บริหารจัดการกิจกรรมสำคัญๆ อาทิ มอเตอร์โชว์ และอื่นๆ อยู่เสมอ

6)  บริการตกแต่งหน้าร้าน (Shop Decoration)

เช่นเดียวกับการจัดกิจกรรมพิเศษ
บริการตกแต่งหน้าร้านเป็นบริการที่ต้องอาศัยประสบการณ์ของผู้เชี่ยวชาญอย่างแท้จริง
ที่ผ่านมาบริษัทฯ ได้รับความไว้วางใจจากลูกค้าสำคัญๆ เช่น ฮอนด้า
ให้ดูแลรับผิดชอบการบริหารจัดการในส่วนนี้ทั้งในประเทศไทย และต่างประเทศ

7)  บริการวางแผนและซื้อสื่อ (Media Specialist)

บริษัทฯ ให้บริการด้านสื่อผ่านบริษัทย่อยคือ บริษัท คาราท มีเดีย เซอร์วิส (ประเทศไทย) จำกัด
(“คาราทไทย”) นโยบายการให้บริการของคาราทไทย คือ “Business Advantage Through
Media” นั่นคือ การให้บริการวางแผนการเลือกใช้สื่อที่มีประสิทธิภาพและมีประสิทธิผล
โดยอาศัยทีมงานที่เป็นผู้เชี่ยวชาญด้านสื่อ,
มีความเข้าใจในพฤติกรรมการบริโภคสื่อของผู้บริโภคกลุ่มต่างๆ

จุดแข็งสำคัญของคาราทไทยซึ่งทำให้คาราทไทยได้เปรียบเหนือคู่แข่งอื่นๆ คือ

(1) 360^(o) Communication

360^(o) Communication ซึ่งหมายถึงการให้บริการคัดเลือกสื่อจาก “สื่อทุกประเภท”
ที่สามารถนำมาใช้เป็นช่องทางการสื่อสาร สื่อเหล่านั้นหมายรวมถึงสื่อทั่วๆ ไปที่เป็นที่รู้จักกัน อาทิ
โทรทัศน์, สื่อสิ่งพิมพ์ประเภทนิตยสาร หนังสือพิมพ์, สื่อวิทยุ, ป้ายโฆษณานอกสถานที่ ฯลฯ สำหรับ
คารทไทยแล้ว 360^(o) Communication ยังหมายรวมไปถึงสื่อใหม่ๆ
ที่สามารถเข้าถึงผู้บริโภคได้อย่างที่ไม่มีใครเคยทำมาก่อน สื่อเหล่านั้นจะสามารถสร้างความตื่นเต้น,
ความแปลกใหม่, เปิดนิมิตหมายใหม่แห่งการสื่อสารระหว่างแบรนด์ของลูกค้ากับผู้บริโภค

(2) Carat Sphere

Carat Sphere
เป็นหลักการทำงานของคาราททั่วโลกที่ช่วยทำให้ลูกค้าได้เลือกใช้สื่ออย่างมีประสิทธิภาพและมีประสิทธิผล
การทำงานของ Carat Sphere จะอาศัย Tools ต่างๆ
ของคาราทซึ่งทำให้ทีมงานสามารถนำเสนอแผนการทำงานที่มีประสิทธิภาพ, วัดผลได้
และครอบคลุมผู้บริโภคกลุ่มเป้าหมายมากที่สุด

ขั้นตอนการทำงานจะเริ่มจากทีมงานของบริษัทฯ ให้ข้อมูลความต้องการของลูกค้าให้แก่คาราทไทย
หรือนำทีมคาราทไทยไปพบลูกค้าพร้อมกันเพื่อรับทราบข้อมูลและวัตถุประสงค์
จากนั้นจะนำเสนอแผนการเลือกใช้สื่อซึ่งครอบคลุมรายละเอียดต่าง ๆ เช่น

- ประเภทของสื่อ ถ้าเป็นโทรทัศน์ จะครอบคลุมรายละเอียดของสถานี ช่วงเวลา รายการ ความถี่
ถ้าเป็นสื่อสิ่งพิมพ์ จะครอบคลุมรายละเอียดของประเภทหนังสือ รายวัน/รายปักษ์/รายเดือน
ชื่อหนังสือ หน้าที่จะลงโฆษณา ขนาด สี/ขาวดำ เป็นต้น

-   ช่วงเวลาที่ควรโฆษณา เช่น ช่วงที่ลูกค้าออกสินค้าใหม่หรือช่วงเวลาปกติ โฆษณา ติดต่อกัน 3
    เดือน หรือโฆษณา 3 ครั้งต่อสัปดาห์ เป็นต้น

ทั้งนี้ คาราทไทยจะนำเสนอแผนที่ครอบคลุมกลุ่มเป้าหมายมากที่สุด
ภายใต้เงื่อนไขที่สามารถบริหารงบประมาณได้อย่างมีประสิทธิภาพสูงสุด ซึ่งหากลูกค้าเห็นชอบ
คาราทไทยก็จะติดต่อซื้อสื่อโฆษณานั้น ๆ

การที่บริษัทฯ
มีคาราทไทยซึ่งเป็นผู้เชี่ยวชาญด้านสื่อมาช่วยบริหารการจัดการเลือกใช้สื่อแก่ลูกค้านั้นทำให้ลูกค้าได้รับบริการครบวงจร
และเป็นการประสานงานที่ดีระหว่างกลยุทธ์แบรนด์โดยรวม และการสร้างแบรนด์ผ่านกลไกต่างๆ

8)  บริการทำการตลาดออนไลน์ (On-line Marketing)

บริษัทให้บริการโฆษณาทางอินเตอร์เน็ตผ่านบริษัทย่อย คือ บริษัท เอดจ์ (สยาม) จำกัด
ซึ่งในการให้บริการ ผู้บริหารและทีมงานด้านการตลาดจะติดต่อลูกค้า
เพื่อรับทราบข้อมูลและวัตถุประสงค์ รวมถึงเข้าพบเพื่อนำเสนอแนวคิด
และแผนการโฆษณาทางอินเตอร์เน็ต ซึ่งเป็นทางเลือกหนึ่งในการโฆษณาที่ขยายตัวอย่างรวดเร็ว
และสามารถสื่อสารได้ทั่วโลก ทั้งนี้หากลูกค้าเห็นชอบตามที่เสนอ บริษัทจะจัดทำชิ้นงานอย่างน้อย 2
แบบ ให้ลูกค้าเลือก ถ้าเป็นที่ตกลงก็จะนำเสนอบริการ ซึ่งโดยปกติจะครอบคลุมระยะเวลาประมาณ
1 ปี

บริการของบริษัทย่อยจะครอบคลุมการออกแบบ Web ให้ลูกค้าโดยมีข้อมูลที่ต้องการใน
รูปแบบที่สามารถกระตุ้นความสนใจของกลุ่มเป้าหมาย การลงโฆษณาข้อมูลของลูกค้าใน Web
ที่เหมาะสม และเป็นที่นิยม การทำวิจัยตลาดบนอินเตอร์เน็ต การเก็บข้อมูล
และประเมินผลจากการโฆษณา การส่งเสริมการขายบนอินเตอร์เน็ต เป็นต้น

9)  บริการผลิตงานวีดีโอ (Video Production)

บริษัทให้บริการรับผลิตงานด้านวีดีโออย่างครบวงจรผ่านบริษัทย่อย คือ บริษัท วี. เอ็กซ์เซสส์ จำกัด
ในรูปของการถ่ายทำ ตัดต่อ บันทึกเทป และงานด้านคอมพิวเตอร์กราฟฟิกทุกรูปแบบ
ให้กับบริษัทในกลุ่มและลูกค้าอื่น รวมถึงบริการให้เช่าห้องตัดต่อ

1.  ภาวะการแข่งขัน

สภาพทั่วไป

ภาวะการแข่งขันในปี 2546 เป็นการแข่งขันตามความต้องการของลูกค้าที่เปลี่ยนไป
กล่าวคือสร้างแบรนด์ พร้อมๆ กับการสื่อสารที่ให้ผลทางยอดขายเร็วขึ้น ปัจจัยหลักที่เป็นสาเหตุคือ
ผลกระทบที่ต่อเนื่องต่อวิกฤติเศรษฐกิจและลักษณะของผู้บริโภคที่เปลี่ยนไป
ผู้บริโภคมีความรอบคอบในการ ตัดสินใจซื้อมากขึ้น
ต้องการสินค้าที่มีทั้งภาพลักษณ์ดีและราคาเหมาะสม

นอกจากผู้บริโภคที่มีพฤติกรรมการตัดสินใจซื้อที่รอบคอบขึ้นแล้ว ผู้บริโภคต้องการ “สัมผัสที่แท้จริง”
จากสินค้าต่างๆ ก่อนการตัดสินใจซื้อ ในแง่ของสื่อสารจึงต้องปรับเปลี่ยนทิศทาง
จากแต่เดิมที่เน้นการโฆษณาเพื่อภาพลักษณ์ จึงต้องหันมามองการสื่อสารผ่านช่องทางอื่นๆ
เพื่อเปิดโอกาสให้ผู้บริโภคได้รับ “ประสบการณ์ตรง” จากสินค้าและแบรนด์

จากภาวะดังกล่าว การแข่งขันในปี 2546 และคงจะต่อเนื่องไปอีกหลายปี จึงเปลี่ยนแปลงไป
จากการนำเสนอแนวคิดงานสร้างสรรค์ที่น่าสนใจแต่ลำพัง เป็นการนำเสนอการสื่อสารครบวงจร
ซึ่งเรียกกันในหลายๆ ชื่อ อาทิ Total Marketing Solution หรือ Integrated Marketing
Communication: IMC

ในเชิงของการแข่งขันแล้ว หลายๆ เอเจนซี่เน้นการแข่งขันโดย Tool ต่างๆ
ที่นำมาใช้เป็นเครื่องมือในการวางแผนโฆษณา แม้ว่า Tool ต่างๆ
เหล่านี้ของแต่ละเอเจนซี่จะถูกตั้งชื่อแตกต่างกัน แต่ในเชิงสาระสำคัญแล้ว ถือว่าใกล้เคียงกัน
กล่าวคือ เป็น Tool เพื่อการสร้างแบรนด์ให้กับลูกค้า

  แนวโน้ม

ก่อนวิกฤติทางเศรษฐกิจในปี 2540 ธุรกิจโฆษณามีอัตราการขยายตัวโดยเฉลี่ยประมาณปีละ +20%
แต่ภายหลังวิกฤติเศรษฐกิจ อัตราการขยายตัวของธุรกิจโฆษณาได้ลดต่ำลงเป็น –1% และ –24%
ในปี 2540 และ 2541 ตามลำดับ ทั้งนี้เพราะกำลังซื้อผู้บริโภคลดลง ธุรกิจต่างๆ ลดงบโฆษณา
โดยเฉพาะธุรกิจอสังหาริมทรัพย์และสินค้าฟุ่มเฟือย
หลังจากนั้นธุรกิจโฆษณาได้ฟื้นตัวตามการฟื้นตัวทางเศรษฐกิจ โดยขนาดของตลาดเพิ่มขึ้น +8.0%,
+14.9%, +16.1% และ +18.35% ในปี 2542, 2543, 2544 และ 2545 ตามลำดับ ในปี
2545 ค่าใช้จ่ายโฆษณาได้เพิ่มเป็น 61,364[1] ล้านบาท

เมื่อสิ้นสุดปี 2546 ค่าใช้จ่ายโฆษณาทั้งสิ้นคิดเป็น 70,218 ล้านบาท หรือเพิ่มขึ้นร้อยละ 14.43
จากปี 2545 ทั้งนี้คาดว่าค่าใช้จ่ายโฆษณาในปี 2547 จะขยายตัวในอัตราร้อยละ 13-18

2.  สถานภาพ และ ศักยภาพในการแข่งขันของบริษัทฯ

จำนวนคู่แข่งและขนาดของบริษัทฯ เมื่อเทียบกับคู่แข่งปี 2546

ธุรกิจโฆษณาในประเทศไทยประกอบไปด้วยเอเจนซี่จำนวนทั้งสิ้นประมาณ 50 บริษัท
แยกเป็นเอเจนซี่ที่มีเครือข่ายจากยุโรปหรืออเมริกา อาทิ TBWA, LOWE/LINTAS
และเอเจนซี่ที่มีเครือ ข่ายจากญี่ปุ่น อาทิ SC Matchbox, Major Advertising เป็นต้น

ศักยภาพในการแข่งขันของบริษัท

หากเปรียบเทียบการบริการของบริษัทฯ กับคู่แข่งที่มีขนาดใกล้เคียงกันในประเทศ บริษัทฯ
ถือได้ว่ามีศักยภาพในการแข่งขันที่ดีกว่าเนื่องจาก

1.  ประสบการณ์ (Experience)

  ด้วยประสบการณ์ทำงานกว่า 40 ปี กับสินค้าหลากหลายประเภท และหลากหลายแบรนด์
  ทำให้บริษัทฯ มีข้อได้เปรียบเหนือกว่าหลายๆ บริษัท

2.  เครือข่าย (Network)

  บริษัทฯ มีเครือข่ายที่ครอบคลุมการให้บริการ 9 ประเทศในภูมิภาคเอเซีย
  ทำให้การให้บริการสามารถแลกเปลี่ยนข้อมูล, ประสบการณ์
  และความรู้จากทีมงานในแต่ละประเทศได้

3.  บริการครบวงจร (Full Service)

  เนื่องจากบริษัทมีการให้บริการที่หลากหลาย อีกทั้งยังมีบริษัทย่อย ทำให้บริษัทฯ
  สามารถให้บริการลูกค้าได้ทุกประเภท ไม่ว่าจะเป็นการทำวิจัย, โฆษณา, การประชาสัมพันธ์,
  การจัดกิจกรรมต่างๆ, การวางแผนและซื้อสื่อ เป็นต้น

3.  นโยบายการแข่งขัน, กลยุทธ์การตลาด และแผนงาน

นโยบายการแข่งขัน

ในเชิงนโยบาย บริษัทฯ ให้ความสำคัญกับการดูแลลูกค้าปัจจุบันให้เกิดความพอใจสูงสุด
และค้นหาลูกค้าใหม่ที่มีสินค้าหลากหลายเพื่อเพิ่มโอกาสการทำงานที่หลากหลายให้แก่ทีมงาน
และเพื่อเพิ่มยอดบิลลิ่ง และผลกำไร

กลยุทธ์การตลาด : From Brief Taking to Planning-Branding Partner

กลยุทธ์การทำการตลาดของบริษัทฯ ในปี 2547 ได้มีการปรับเปลี่ยนต่อเนื่องจากปี 2546
กล่าวคือเปลี่ยนจากการทำงานแบบรับข้อมูลจากลูกค้ามาวางแผน (Brief Taking)
เป็นการทำงานร่วมกับลูกค้าในฐานะคู่คิดวางแผนและสร้างแบรนด์ (Planning-Branding
Partner)

ข้อแตกต่างที่สำคัญระหว่างกลยุทธ์การทำงานแบบเดิม และกลยุทธ์การทำงานแบบใหม่คือ
การทำงานแบบเดิม จะเป็นการทำงานตามข้อมูลที่ลูกค้าให้มา ในขณะที่การทำงานแบบใหม่
จะเป็นการทำงานในฐานะที่เป็น “คู่คิด” ของลูกค้ามากขึ้น

แผนปฏิบัติการ (Action Plan)

เพื่อรองรับนโยบาย และกลยุทธ์การแข่งขันที่เปลี่ยนไปบริษัทได้พัฒนาแผนปฏิบัติการต่อไปนี้

(1) Account Planner

เพื่อให้สอดคล้องกับนโยบายทำการตลาดที่เน้นการดูแลลูกค้าปัจจุบันให้มีประสิทธิผลมากกว่าเดิม
และพัฒนาลูกค้าใหม่ให้แก่องค์กร บริษัทฯ
ได้จัดให้มีการพัฒนาทรัพยากรบุคคลซึ่งเป็นพนักงานเดิมที่เคยดูแลลูกค้าต่างๆ เหล่านั้นให้เป็น
“Account Planner” ขึ้นมา สิ่งที่เปลี่ยนแปลงไปก็คือ Account Planner เหล่านี้
ต้องเข้ารับการอบรมในหัวข้อต่างๆ ที่เกี่ยวกับการตลาด, การสื่อสารทางการตลาด, การวิจัย,
การวางแผนสื่อ, พฤติกรรมผู้บริโภค และอื่นๆ
ที่เกี่ยวข้องกับการบริหารดูแลลูกค้าที่รับผิดชอบทั้งนี้เพื่อให้มีความพร้อมในการทำงานฐานะที่เป็น
“Planning-Branding Partner” กับลูกค้า ปัจจุบัน บริษัทฯ มีพนักงานที่ทำหน้าที่เป็น Account
Planner อยู่ทั้งสิ้นประมาณ 20 คน

(2) On-Line News

การเปลี่ยนกลยุทธ์การแข่งขันเช่นนี้ทำให้บริษัทต้องมีความพร้อมในเชิงข้อมูลที่ทันสมัย
และข้อมูลย้อนหลังอย่างต่อเนื่องตลอดเวลา จากแต่เดิมที่บริษัทฯ ต้องอาศัยบริการ Clippings
News จากแผนกประชาสัมพันธ์ ซึ่งทำให้สิ้นเปลืองค่าใช้จ่ายในการซื้อสื่อต่างๆ,
ค่าใช้จ่ายในการจ้างพนักงาน ตัด Clipping, ค่าใช้จ่ายในการถ่ายเอกสารต่างๆ ส่งแผนกต่างๆ
บริษัทฯ ได้หันมาใช้บริการ “On-line News” ทำให้พนักงานสามารถค้นหาข่าว, บทความ,
รายงานผลวิจัย, สถิติต่างๆ จากระบบนี้ได้อย่างรวดเร็ว

(3) On-Line Consumer Information

บริษัทฯ ได้สมัครเป็นสมาชิกงานวิจัยต่างๆ จากหลายๆ
สถาบันเพื่อรับรู้ข้อมูลข่าวสารเกี่ยวกับผู้บริโภคต่างๆ เหล่านั้น ข้อมูลอ้างอิงจากหลายๆ
สถาบันทำให้บริษัทฯ สามารถประเมินความน่าเชื่อถือ
และคัดสรรข้อมูลเฉพาะที่สอดคล้องกับความเป็นจริงมาใช้ในการวิเคราะห์ผู้บริโภคให้แก่ลูกค้าของบริษัทฯ

(4) On-Line Information Services

ข้อมูลอื่นๆ ที่เกี่ยวข้องกับงานโฆษณา อาทิ งานโฆษณาต่างประเทศที่ได้รับรางวัล, งานโฆษณาไทย,
สโลแกนโฆษณาต่างๆ ได้รับการบรรจุเข้าอยู่ในระบบฐานข้อมูลของบริษัทฯ
ซึ่งพนักงานที่เกี่ยวข้องทุกคนสามารถสืบค้นเพื่อใช้เป็นข้อมูลอ้างอิงในการทำงานได้

(5) On-Line E-Learning

เนื่องจากบริษัทฯ ให้ความสำคัญต่อการเรียนรู้ของพนักงานอย่างต่อเนื่องไม่หยุดยั้ง
แต่มีพนักงานบางส่วนที่มีภาระหน้าที่ต้องดูแลลูกค้า และมักจำเป็นต้องทำงานอยู่นอกบริษัท
ทำให้ไม่สามารถเข้าร่วมโครงการฝึกอบรมต่างๆ เหล่านั้นได้ เพื่อทำให้โครงการฝึกอบรมต่างๆ
ของบริษัทยังประโยชน์สูงสุดแก่พนักงานที่ไม่มีโอกาสได้เข้าร่วมอบรม
และสำหรับพนักงานที่ต้องการทบทวนความรู้ที่เคยได้รับการอบรมไปแล้ว บริษัทฯ
ได้นำข้อมูลที่เกี่ยวกับการฝึกอบรมต่างๆ เหล่านั้นมาบรรจุไว้ในระบบอินทราเน็ต
เพื่อให้พนักงานทุกคนสามารถเข้าไปศึกษาหาความรู้เองได้เมื่อมีเวลาว่าง

(6) On-Line Calendar

ด้วยภาวะการแข่งขันซึ่งต้องอาศัยความได้เปรียบเรื่องคุณภาพการให้บริการและเวลาในการให้บริการ
บริษัทฯ จึงได้พัฒนาระบบ On-Line Calendar
ขึ้นมาเพื่อลดระยะเวลาการจัดการการนัดหมายระหว่างแผนกต่างๆ
ซึ่งแต่เดิมต้องเสียเวลาในการบริหารจัดการส่วนนี้สูงมาก
ระบบนี้ยังช่วยทำให้การทำงานมีความโปร่งใสชัดเจน พนักงานรับรู้ว่าเพื่อนร่วมงาน
รวมทั้งฝ่ายบริหารใช้เวลาแต่ละวันไปกับการทำอะไร ที่ไหน อย่างไร

(7) Training & Development

การพัฒนาและอบรมพนักงานถือเป็นปัจจัยสำคัญเพื่อมุ่งไปสู่ความสำเร็จขององค์กร สำหรับบริษัทฯ
แล้วนั้น
ได้ให้ความสำคัญในการพัฒนาและอบรมพนักงานในทุกประเด็นที่เกี่ยวข้องกับการทำงานโดยตรง อาทิ
ประเด็นที่เกี่ยวข้องกับการทำโฆษณา, การตลาด, การประชาสัมพันธ์, งานวิจัย
และประเด็นที่เกี่ยวข้องกับการทำงานร่วมกัน เช่น บทบาทการเป็นผู้นำองค์กร, การทำงานเป็นทีม
เป็นต้น

  (8) Chuo Senko Tool: C-Solution

  C-Solution เป็น Analysis Tool ของ Chuo Senko Group
  ซึ่งพัฒนาขึ้นจากความร่วมมือกันระหว่างบริษัทชูโอในเครือทุกประเทศ โดยมีหน้าที่ เป็น Tool
  ที่ใช้วิเคราะห์ปัญหาด้านการตลาดเพื่อประกอบการวางแผนด้านการตลาด
  และการสื่อสารด้านการตลาดสำหรับลูกค้าในเครือชูโอ ความสามารถหลักๆ ในการวางแผนของ
  C-Solution มีดังนี้

1. C-Segmentation (การแบ่งกลุ่มผู้บริโภค)

  มีส่วนสำคัญในการค้นหาผู้บริโภคกลุ่มเป้าหมาย การแยกแยะผู้บริโภคกลุ่มเป้าหมายเป็นกลุ่มๆ
  เพื่อความชัดเจนในการวางแผนการสื่อสารทางการตลาด แตกต่างจากวิธีการเดิมๆ
  ที่แยกกลุ่มผู้บริโภคด้วยลักษณะทางประชากรศาสตร์ (แยกด้วยเพศ, อายุ, รายได้, อาชีพ
  เป็นต้น)
  ซึ่งการแยกเช่นนี้เพียงลำพังไม่เพียงพอสำหรับการทำการตลาดในยุคที่ผู้บริโภคมีความซับซ้อน
  ดังนั้นแล้วชูโอฯ จึงพัฒนา C-Solution
  ขึ้นมาเพื่อแยกกลุ่มผู้บริโภคในเชิงลึกกว่าวิธีการทางประชากรศาสตร์

  วิธีการทำงานของ C-Solution
  ในส่วนนี้คือความสามารถในการวิเคราะห์และแยกกลุ่มผู้บริโภคตามได้ในหลายๆ ลักษณะ
  สอดคล้องกับความซับซ้อนของผู้บริโภคที่ทวีขึ้นทุกวัน อาทิ
  การแยกผู้บริโภคตามพฤติกรรมการบริโภคสินค้า, พฤติกรรมการดำรงชีวิต, ทัศนคติต่อสิ่งต่างๆ
  เป็นต้น ความสามารถของ C-Solution
  คือการจัดกลุ่มผู้บริโภคที่มีพฤติกรรมทำนองเดียวกันอย่างมีนัยสำคัญทางสถิติไว้ด้วยกัน

2. C-Positioning (การกำหนดตำแหน่งด้านการตลาดของผลิตภัณฑ์)

  การกำหนดตำแหน่ง Positioning ถือเป็นหัวใจของการวางแผนด้านการตลาดและโฆษณา
  ซึ่งการทำการตลาดและโฆษณาที่ดีนั้น ผู้วางแผนต้องสามารถค้นหา positioning ปัจจุบัน
  ซึ่งเป็นตำแหน่งที่ผู้บริโภคกำหนดให้แบรนด์เราอยู่ในเชิงสัมพันธ์กับคู่แข่ง จากนั้นจึงกำหนด
  positioning ที่เราต้องการจะอยู่ และทำการตลาดและโฆษณาเพื่อทำให้ความต้องการนั้นๆ
  เป็นจริง

  ในอดีต การกำหนด Positioning
  จะขึ้นกับวิธีคิดและหลักการของผู้วางแผนซึ่งมีความคลาดเคลื่อนได้เนื่องจากเกิดจากการวิเคราะห์โดยอาศัยประสบการณ์และความสามารถส่วนบุคคล
  แต่ C-Solution สามารถเข้ามาช่วยกำหนด Positioning ได้โดยการนำข้อมูลต่างๆ
  มาวิเคราะห์และกำหนดตำแหน่งของแบรนด์ในเชิงสัมพันธ์กับคู่แข่ง
  ทั้งนี้เป็นการจัดการเชิงสถิติซึ่งตำแหน่งแตกต่างของแต่ละแบรนด์มีความสำคัญอย่างมีนัยสำคัญ
  จุดเด่นที่แตกต่างของ C-Solution ในการกำหนด Positioning ก็คือ การนำข้อมูลอื่น อาทิ
  ความชอบของผู้บริโภคต่างๆ มาวิเคราะห์ร่วมกันและนำเสนอเป็นกราฟ
  ทำให้เราสามารถมองเห็นได้ชัดเจนว่าทัศนคติที่ผู้บริโภคมีต่อแบรนด์ต่างๆ เหล่านั้น
  ประกอบกับการวิเคราะห์ร่วมกับจุดยืนของแบรนด์แล้วนั้น เป็นเช่นไร ข้อดีของการใช้
  C-Solution ในการค้นหา Positioning ก็คือ
  ความเข้าใจในตำแหน่งของแบรนด์ในเชิงเปรียบเทียบกับคู่แข่งที่ชัดเจน
  อีกทั้งมีความยืดหยุ่นในการนำปัจจัยด้านการตลาดใดๆ ก็ได้มาวิเคราะห์ร่วมกัน

3. C-AdDirection (การารกำหนดแนวทางโฆษณา)

  C-AdDirection เป็นระบบฐานข้อมูลที่รวมรวมหลักการ, ทฤษฎี และงานวิจัยต่างๆ
  ที่เกี่ยวกับงานโฆษณา การนำ C-AdDirection ไปใช้จึงเป็นการอาศัยข้อมูลจากฐานข้อมูลต่างๆ
  เหล่านั้นมาช่วยในการวางแผน ผู้ใช้ระบบมีหน้าที่ต้องตอบคำถามต่างๆ ตามที่ระบบถาม
  เมื่อตอบคำถามเหล่านั้นครบถ้วนซึ่งมีอยู่หลายร้อยข้อ
  ระบบก็จะให้ข้อเสนอทิศทางทำโฆษณาสำหรับสินค้าและแบรนด์เหล่านั้น และจะแนะนำทฤษฎี,
  งานวิจัย และหลักการที่อ้างอิงที่เหมาะสม พร้อมเหตุผลให้

การปรับกลยุทธ์ต่างๆ และการกำหนดแผนปฏิบัติการต่างๆ เหล่านี้
ทำให้เกิดผลดีต่อการทำงานทั้งสำหรับฝั่งลูกค้า และบริษัทฯ มากมาย ที่เห็นได้ชัดคือ “ลดเวลา”
ในการทำงานลงไปได้มาก ในขณะที่การทำงานก็เพิ่มมีประสิทธิภาพและมีทิศทางที่ชัดเจนขึ้น

โดยสรุปแล้ว ในการให้บริการลูกค้านั้น
กลุ่มบริษัทจะให้ความสำคัญต่อการวางแผนโฆษณาและสร้างสรรค์งานที่มีคุณภาพเพื่อให้สินค้าที่โฆษณานั้น
ๆ
สามารถเข้าถึงกลุ่มเป้าหมายได้อย่างมีประสิทธิผลตรงตามวัตถุประสงค์ในต้นทุนที่ประหยัดสำหรับลูกค้า
และในราคาที่เทียบเคียงได้กับบริษัทที่มีมาตรฐานการให้บริการในระดับเดียวกัน
บริษัทเน้นการบริการที่ดี เอาใจใส่อย่างใกล้ชิด และช่วยเหลือด้านการวางแผนการตลาด
และแผนโฆษณา
สร้างทัศนคติด้านการเป็นพันธมิตรทางธุรกิจแทนการเป็นเพียงบริษัทผู้รับจ้างผลิตงานโฆษณา
บริษัทถือว่าความสำเร็จของลูกค้าคือความสำเร็จและความภาคภูมิใจของบริษัท
ทั้งนี้เพื่อสืบทอดเจตนารมณ์สำคัญที่ยึดมั่นในหลักคิด “Together We Win”

กลุ่มลูกค้าเป้าหมาย :

บริษัทได้ให้ความสำคัญต่อลูกค้าทุกกลุ่ม ทั้งลูกค้าเก่าและลูกค้าใหม่ ลูกค้าภาคเอกชนและภาครัฐบาล
ลูกค้าที่เป็นบริษัทไทยและบริษัทต่างประเทศ โดยจัดแบ่งทีมงานเป็นกลุ่ม ๆ เพื่อดูแลลูกค้า
และหากลูกค้าเป็นบริษัทข้ามชาติ บริษัทจะจัดให้มีบุคลากรที่เป็นชาวต่างชาติร่วมในทีมงาน
เนื่องจากจะเข้าใจความต้องการของลูกค้าอย่างแท้จริง

สำหรับกลุ่มลูกค้าเป้าหมาย จากการที่บริษัทโฆษณาโดยทั่วไปมีข้อจำกัด
เนื่องจากลูกค้าประเภทเดียวกันหรือเป็นคู่แข่งกันจะไม่ใช้บริการจากบริษัทโฆษณารายเดียวกัน
ดังนั้นบริษัทจะ คัดเลือกกลุ่มลูกค้าเป้าหมายในกลุ่มลูกค้าที่บริษัทยังไม่มีการให้บริการ
แต่อย่างไรก็ตามอาจมีกรณีที่ลูกค้าของบริษัทที่อยู่ในกลุ่มเดียวกันทั้ง 2 ราย
ยินยอมให้บริษัททำโฆษณาให้เนื่องจากสินค้าทั้ง 2 ชนิดนั้นมีกลุ่มเป้าหมายที่แตกต่างกันอย่างชัดเจน

สำหรับธุรกิจโฆษณาทางอินเตอร์เน็ต กลุ่มลูกค้าเป้าหมายจะเน้นสินค้าที่ส่งออก เนื่องจาก
เป้าหมายของลูกค้าคือผู้ซื้อที่กระจายอยู่ทั่วโลก เช่น อุตสาหกรรมชิ้นส่วนอีเล็กโทรนิคส์ เครื่องใช้
ไฟฟ้า คอมพิวเตอร์ เป็นต้น และสินค้าที่มีกลุ่มเป้าหมายเป็นคนรุ่นใหม่
ที่มีความรู้ความเข้าใจในการใช้สื่ออินเตอร์เน็ต เช่น สถานที่ท่องเที่ยว สถานศึกษา เป็นต้น

ลักษณะของลูกค้า :

บริษัทมีลูกค้าทั้งหมดประมาณ 65 ราย แต่เป็นลูกค้าที่มีการใช้บริการต่อเนื่องสม่ำเสมอประมาณ 20
ราย ลูกค้าสำคัญๆ ของบริษัทอาทิ ยำยำ, ฮอนด้า, ฮิตาชิ, NC Housing
ต่างก็ใช้บริการจากบริษัทในลักษณะครบวงจรและต่อเนื่องมากว่า 40 ปี นอกจากนี้ลูกค้าใหม่ๆ
ที่บริษัทได้มาในช่วงปี 2546 ได้แก่ ชุดชั้นในซาบีน่า, Soken, ธนาคารแห่งประเทศไทย,
ธนาคารออมสิน, ลูกอมฮาร์ทบีท, สุขภัณฑ์ nahm, FANCL, การทางพิเศษแห่งประเทศไทย,
น้ำมันรำข้าวคิง และวุ้นเส้นต้นสน เป็นต้น

ช่องทางการให้บริการ :

ช่องทางการให้บริการของบริษัทและบริษัทย่อย สามารถจำแนกได้ 3 แนวทาง คือ

1) การแข่งขันในการเสนอผลงานเพื่อให้ลูกค้าคัดเลือก
โดยผู้บริหารและแผนกบริหารงานลูกค้าจะติดตามข้อมูลข่าวสารทางธุรกิจ
ว่าลูกค้ารายใดจะออกผลิตภัณฑ์ใหม่
หรือช่วงเวลาใดเป็นช่วงเวลาที่เหมาะสมที่ลูกค้าจะโฆษณาประชาสัมพันธ์
รวมถึงการได้รับเชิญเข้าร่วมเสนอผลงานเพื่อพิจารณาคัดเลือก
หลังจากติดต่อลูกค้าเพื่อรับทราบแนวคิด และวัตถุประสงค์ บริษัทจะนำเสนอแผนโฆษณา
รูปแบบและงบประมาณ ซึ่งหากเป็นไปตามวัตถุประสงค์และเป็นที่พอใจ
บริษัทก็จะได้รับการพิจารณาคัดเลือกให้เป็นผู้ผลิต และวางแผนโฆษณา

2) จากผลงานที่ปรากฏและการแนะนำของลูกค้าที่เคยใช้บริการของบริษัท
เนื่องจากบริษัทอยู่ในธุรกิจมามากกว่า 40 ปี จึงมีผลงานที่เป็นที่รู้จักและได้รับการยอมรับจากลูกค้า
เมื่อลูกค้ารายใดจะโฆษณาก็จะพิจารณาคัดเลือกจากผลงานของบริษัทโฆษณาที่พอใจ
หรือจากการแนะนำจากบริษัทในกลุ่มของลูกค้า
การตรวจข้อมูลจากสมาคมโฆษณาธุรกิจแห่งประเทศไทย
และการแนะนำจากลูกค้าที่เคยใช้บริการของบริษัท
จากนั้นลูกค้าจะติดต่อให้บริษัทนำเสนอแผนงานโฆษณาเพื่อพิจารณาคัดเลือก

3) จากการแนะนำของผู้บริหารและบริษัทในกลุ่ม
ซึ่งมีสัมพันธ์อันดีกับนักธุรกิจทั้งในประเทศและต่างประเทศ

จาก 3 แนวทางดังได้กล่าวมาแล้ว
บริษัทมีนโยบายหลักในการรักษาฐานลูกค้าเก่าและนำเสนอบริการต่อลูกค้ารายใหม่

  สัดส่วนการให้บริการในประเทศต่อต่างประเทศ

การให้บริการของบริษัทจะเป็นการให้บริการแก่ลูกค้าในประเทศเป็นหลัก
โดยมีสัดส่วนการให้บริการแก่ลูกค้าในประเทศต่อลูกค้าต่างประเทศ ในปี 2546 ประมาณ 85.3 :
14.7 แต่อย่างไรก็ตาม ในกรณีที่ลูกค้ารายใหญ่ของบริษัทมีการขยายตลาดไปต่างประเทศ
และบริษัทพิจารณาแล้วว่าประเทศที่ลูกค้าไปเปิดสาขามีศักยภาพในการเติบโต
บริษัทก็จะติดตามไปให้บริการ โดยไปตั้งสาขาในประเทศนั้นๆ เช่น
กรณีการจัดตั้งบริษัทโฆษณาเพื่อให้บริการโฆษณาครบวงจรได้แก่ บริษัท ชูโอ เซ็นโก เวียดนาม
ดีไซน์ เซอร์วิส จำกัด ในประเทศเวียดนาม, บริษัท ซีเอส แอดเวอร์ไทซิ่ง เอสดีเอ็น บีเอชดี
ในประเทศมาเลเซีย และ บริษัท ชูโอ เซ็นโก (กัมพูชา) โฮลดิ่ง จำกัด ในประเทศกัมพูชา

3.5 การจัดหาผลิตภัณฑ์หรือบริการ

ธุรกิจของบริษัท คือ การให้บริการโฆษณาครบวงจร ซึ่งเริ่มจากการวิจัยและวางแผนการตลาด
การสร้างสรรค์งานโฆษณา การเลือกสื่อ การลงโฆษณา และการติดตามประเมินผล
ดังนั้นในการดำเนินงาน นอกจากบุคลากรที่มีคุณภาพแล้ว ในการจัดหาให้ได้มาซึ่งบริการ
สามารถแบ่งได้เป็น 2 ส่วน คือ

1.  สื่อโฆษณา

2.  บริษัทผู้ผลิตงานโฆษณา

สื่อโฆษณา

ความสำเร็จของการโฆษณา
ส่วนหนึ่งเกิดจากการเลือกสื่อที่สามารถเข้าถึงกลุ่มลูกค้าเป้าหมายได้อย่างมีประสิทธิภาพในต้นทุนที่คุ้มค่า
สามารถสร้างการจดจำ แสดงให้เห็นถึงความแตกต่างของ สินค้าและกระตุ้นความต้องการซื้อ
สื่อแต่ละชนิดต่างก็มีข้อดี/ข้อด้อยที่แตกต่างกัน สื่อชนิดหนึ่งอาจเหมาะสมกับวัตถุประสงค์ในการโฆษณา
หรือกับสินค้าบางประเภท แต่อาจไม่เหมาะสมกับสินค้าอีกประเภท

ปัจจุบันสื่อโฆษณาที่เป็นที่นิยมสามารถจำแนกได้ดังนี้

- สื่อโทรทัศน์ ซึ่งในปี 2546 ครอบคลุมค่าใช้จ่ายโฆษณาถึง 47, 978 ล้านบาท หรือ

68% ของค่าใช้จ่ายโฆษณาทั้งหมด

- สื่อสิ่งพิมพ์ เช่น หนังสือพิมพ์ นิตยสาร เป็นต้น

- ภาพยนตร์

- ป้ายโฆษณา เช่น ป้ายโฆษณากลางแจ้ง ป้ายโฆษณาในสนามบิน ป้ายโฆษณาข้าง รถประจำทาง
เป็นต้น

- สื่อวิทยุ

- อื่น ๆ เช่น อินเตอร์เน็ต การจัดงานแสดงสินค้า เป็นต้น

ปัจจุบันมีบริษัทผู้เชี่ยวชาญด้านสื่อเกิดขึ้นมากมาย ซึ่งแต่ละบริษัทจะมีความเชี่ยวชาญแตกต่างกัน
บางบริษัทจะเชี่ยวชาญเฉพาะสื่อบางประเภท เช่น สื่อโทรทัศน์ หรือสื่อสิ่งพิมพ์ แต่จะมีประมาณ 10
บริษัท ที่มีความเชี่ยวชาญในสื่อทุกประเภท สำหรับในส่วนของบริษัทนั้น
ในการใช้บริการด้านสื่อบริษัทจะประสานงานกับบริษัท คาราท มีเดีย เซอร์วิส (ประเทศไทย)
จำกัด (บริษัทย่อย) ซึ่งเป็น 1 ในบริษัทผู้เชี่ยวชาญด้านสื่อทุกประเภท บริษัทร่วมลงทุนกับกลุ่มอีจีส
ประเทศอังกฤษ (โดยผ่านบริษัทในเครือของอีจีส คือ กรุ๊ป คาราท เนเดอร์แลนด์ บีวี) ซึ่งกลุ่มอีจีส
เป็นกลุ่มที่เชี่ยวชาญด้านสื่อและมี เครือข่ายใหญ่ที่สุดในโลก

บริษัทผู้ผลิตงานโฆษณา

ในการสร้างสรรค์งานโฆษณา
หลังจากที่สามารถสรุปรูปแบบของงานโฆษณาและสื่อที่เลือกใช้ได้แล้วก็จะเข้าสู่ขั้นตอนของการผลิตชิ้นงานโฆษณา
งานโฆษณาแต่ละประเภทจะใช้บริษัทผู้ผลิตงานโฆษณาที่แตกต่างกัน
ในส่วนของบริษัทหากจะมีการผลิตชิ้นงานโฆษณา บริษัทจะประสานงานกับผู้เชี่ยวชาญเฉพาะด้าน
เนื่องจากหากลงทุนเอง จะใช้งบประมาณด้านอุปกรณ์ค่อนข้างสูง
และต้องใช้บุคลากรที่มีความเชี่ยวชาญซึ่งไม่คุ้มค่า
บริษัทผู้ผลิตภาพยนตร์โฆษณาที่บริษัทให้ความไว้วางใจว่าจ้างประจำมีประมาณ 5 แห่ง
สำหรับการลงโฆษณาทางอินเตอร์เน็ต ซึ่งบริษัทจะประสานงานกับบริษัท เอดจ์ (สยาม) จำกัด
(บริษัทย่อย) ซึ่งเป็นบริษัทผู้เชี่ยวชาญเฉพาะด้านที่มีระบบคอมพิวเตอร์ และบุคลากรที่มีความสามารถ

การผลิตภาพยนตร์โฆษณา : หลังจากสรุปเค้าโครงของภาพยนตร์โฆษณาแล้ว
บริษัทจะต้องเตรียมงานก่อนการถ่ายทำ การตัดต่อ และการบันทึกเสียง
เพื่อให้ภาพยนตร์โฆษณานั้นสมบูรณ์แบบ ปัจจุบันมีผู้เชี่ยวชาญเฉพาะด้านให้เลือกหลายบริษัท
ในการทำชิ้นงานโฆษณาบริษัทจะประสานงาน
กับผู้เชี่ยวชาญหลายบริษัทเพื่อร่วมในการทำงาน โดยการพิจารณาคัดเลือกบริษัทเหล่านี้ บริษัท
จะพิจารณาจากรูปแบบของภาพยนตร์โฆษณาว่าต้องใช้เทคนิคมากน้อยเพียงใด ความยากง่ายของ
ภาพยนตร์โฆษณา งบประมาณ คุณภาพของงาน การรักษาเวลา เป็นต้น

การผลิตโฆษณาทางสิ่งพิมพ์ : การโฆษณาทางสิ่งพิมพ์มีหลายประเภท เช่น
การโฆษณาทางหนังสือพิมพ์ นิตยสาร วารสาร แผ่นพับ ตลอดจนป้ายโฆษณาต่าง ๆ
หลังจากที่สรุปรูปแบบ ภาพ และข้อความที่จะใช้ในการโฆษณาแล้ว
บริษัทจะติดต่อกับผู้เชี่ยวชาญด้านสิ่งพิมพ์ ซึ่งมีอุปกรณ์คอมพิวเตอร์กราฟฟิก การแยกสี การพิมพ์
และบุคลากรที่มีความเชี่ยวชาญ ปัจจุบันมีหลายบริษัทให้เลือก
และจากการที่บริษัทอยู่ในธุรกิจโฆษณามานานกว่า 40 ปี ทำให้มีความสัมพันธ์อันดีกับบริษัท
ผู้เชี่ยวชาญเฉพาะด้านเหล่านี้ ซึ่งบริษัทสามารถเลือกได้ว่าบริษัทใดจะเหมาะสมกับชิ้นงานโฆษณานั้นๆ

3.6 งานที่ยังไม่ได้ส่งมอบ

- ไม่มี -

[1] Media Data Resources

² Advertising Agency Register